b'\n_START_ARTICLE_\nCity-Center\n_START_PARAGRAPH_\nCity-Center oli Viljo Revellin vuosina 1958\xe2\x80\x931960 Helsinkiin laatima yleissuunnitelma, joka k\xc3\xa4sitti kokonaisuudessaan Kaivokadun, Keskuskadun ja Aleksanterinkadun rajaaman korttelin. Tarkoitus oli luoda yhten\xc3\xa4inen arkkitehtoninen ja toiminnallinen kokonaisuus. Revellin kuoltua 1964 Heikki Castr\xc3\xa9n jatkoi City-Centerin suunnitteluty\xc3\xb6t\xc3\xa4._NEWLINE_Sen toteuttaminen t\xc3\xa4ydellisen\xc3\xa4 olisi edellytt\xc3\xa4nyt vanhan rakennuskannan purkamista ja n\xc3\xa4in ollen merkitt\xc3\xa4vi\xc3\xa4 kaupunkikuvallisia muutoksia. Suunnitelmasta toteutettiin vain 1967 valmistunut Makkaratalo Kaivokadun ja Keskuskadun kulmaan. Siin\xc3\xa4 on nykyisin Citycenter -niminen kauppakeskus. Tontilta purettiin Theodor H\xc3\xb6ijerin 1870 suunnittelema kulmatalo, Skohan talo, jossa aikoinaan oli toiminut Suojeluskuntain kauppa Oy, sek\xc3\xa4 pieni yksikerroksinen liikerakennus Keskuskadulta. Muita suunnitelman purettavaksi edellytt\xc3\xa4mi\xc3\xa4, mutta silt\xc3\xa4 v\xc3\xa4lttyneit\xc3\xa4 rakennuksia ovat Tallbergin talo (1899) Aleksanterinkatu 21:ss\xc3\xa4 ja Hermeksen talo (1898) Aleksanterinkatu 19:ssa, Keskuskadun kulmassa.'